Nuwun, sasampunipun pangadilan dalêm kasuwak utawi kasuda, ingkang lajêng dados bêbahanipun pangadilan landrad utawi pangadilanipun kangjêng guprêmèn sanèsipun, lajêng wontên tatanan tumrap pangadilan ingkang taksih wontên ngasta dalêm, kawrat wontên ing sêtasêblad, taun 1903 ôngka 7, saha 8. Tatanan wau lêlajênganipun kaewahan malih, kawrat ing sêtatsêblad taun 1917 ôngka 127, tumrap ing Ngayogyakarta, saha sêtatsêblad taun 1907 ôngka 516, taun 1925 ôngka 682, tuwin taun 1933, ôngka 442, tumrap ing Surakarta. Bakuning tatanan wau para putra santana dalêm dumugi grad IV kalêbêt ingkang amung katarik saking salakirabi, taksih kawêngku ing pangadilan dalêm piyambak, kajawi ingkang dados abdinipun kangjêng guprêmèn.